4.1.2023
RO
Jurnalul Oficial al Uniunii Europene
L 2/17
(7)
În avizul său științific, autoritatea a concluzionat că proteina din mazăre și din orez fermentată cu micelii de Lentinula edodes este sigură în condițiile de utilizare propuse.
Prin urmare, avizul științific respectiv oferă motive suficiente pentru a se stabili că proteina din mazăre și din orez fermentată, atunci când este utilizată în produse de panificație, pâine, chifle, crutoane, pizza, cereale pentru micul dejun, batoane de cereale, băuturi pe bază de fructe și legume, pudre de băuturi gata de amestecat, produse de cofetărie din cacao și ciocolată, înlocuitori ai produselor lactate și înlocuitori fără produse lactate ai unei mese pentru controlul greutății, produse pe bază de lapte fermentate, produse pe bază de paste făinoase, preparate din carne și produse din carne, supe (gata de consum) și concentrate sau pudre pentru supe, salate, înlocuitori de carne, băuturi pe bază de lapte și înlocuitori ai unei singure mese pentru controlul greutății, destinate populației generale, îndeplinește condițiile pentru introducerea sa pe piață în conformitate cu articolul 12 alineatul (1) din Regulamentul (UE) 2015/2283.
(8)
În avizul său științific, autoritatea a remarcat, de asemenea, că concluzia sa privind siguranța alimentului nou s-a bazat pe studiile și datele științifice din descrierea detaliată a procesului de producție și din analizele compoziției alimentului nou, cuprinse în dosarul solicitantului, fără de care nu ar fi putut evalua alimentul nou și nu ar fi putut ajunge la respectiva concluzie.
(9)
Comisia a cerut solicitantului clarificări suplimentare cu privire la justificarea oferită referitor la revendicarea dreptului de proprietate asupra studiilor și datelor științifice respective și să clarifice afirmația cu privire la dreptul exclusiv de a face trimitere la acestea, în conformitate cu articolul 26 alineatul (2) litera (b) din Regulamentul (UE) 2015/2283.
(10)
Solicitantul a declarat că, la momentul depunerii cererii, deținea drepturi de proprietate și drepturi exclusive de trimitere la studiile și datele științifice privind descrierea detaliată a procesului de producție și analizele compoziției alimentului nou și că părțile terțe nu pot accesa, utiliza sau face trimitere în mod legal la datele respective.
(11)
Comisia a evaluat toate informațiile furnizate de solicitant și a considerat că acestea au justificat în mod suficient îndeplinirea cerințelor prevăzute la articolul 26 alineatul (2) din Regulamentul (UE) 2015/2283.
Prin urmare, studiile și datele științifice privind descrierea detaliată a procesului de producție și analizele compoziției alimentului nou trebuie protejate în conformitate cu articolul 27 alineatul (1) din Regulamentul (UE) 2015/2283.
În consecință, numai solicitantul trebuie să fie autorizat să introducă proteina din mazăre și din orez fermentată cu micelii de Lentinula edodes pe piața Uniunii pentru o perioadă de cinci ani de la intrarea în vigoare a prezentului regulament.
(12)
Cu toate acestea, restricționarea autorizării alimentului nou și a trimiterii la studiile și datele științifice conținute în dosarul solicitantului în sensul utilizării exclusive de către acesta nu împiedică solicitanții ulteriori să solicite o autorizație de introducere pe piață a aceluiași aliment nou, cu condiția ca cererea lor să se bazeze pe informații obținute în mod legal în sprijinul unei astfel de autorizații.
(13)
Este adecvat ca includerea proteinei din mazăre și din orez fermentate cu micelii de Lentinula edodes ca aliment nou în lista cu alimente noi a Uniunii să conțină informațiile menționate la articolul 9 alineatul (3) din Regulamentul (UE) 2015/2283.
(14)
Proteina din mazăre și din orez fermentată cu micelii de Lentinula edodes trebuie inclusă în lista cu alimente noi a Uniunii prevăzută în Regulamentul de punere în aplicare (UE) 2017/2470.
Prin urmare, anexa la Regulamentul de punere în aplicare (UE) 2017/2470 trebuie modificată în consecință.
(15)
Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTUL REGULAMENT:
Articolul 1 (1) Proteina din mazăre și din orez fermentată cu micelii de Lentinula edodes (ciuperca Shiitake) este autorizată pentru a fi introdusă pe piața Uniunii.
Proteina din mazăre și din orez fermentată cu micelii de Lentinula edodes (ciuperca Shiitake) este inclusă în lista cu alimente noi a Uniunii prevăzută în Regulamentul de punere în aplicare (UE) 2017/2470.